b'\n_START_ARTICLE_\nJelica \xc5\xbdu\xc5\xbea\n_START_SECTION_\n\xc5\xbdivljenje in delo\n_START_PARAGRAPH_\nJelica (Gabrijela) \xc5\xbdu\xc5\xbea se je rodila v dru\xc5\xbeini dav\xc4\x8dnega upravitelja in posestnika Franca \xc5\xbdu\xc5\xbee. Po kon\xc4\x8dani me\xc5\xa1\xc4\x8danski \xc5\xa1oli v Celju (1937) se je u\xc4\x8dila slikarstva, med drugim tudi eno leto pri Mateju Sternenu. \xc5\xa0tudirala je na Akademiji likovnih umetnosti na Dunaju (1942\xe2\x80\x931944) in na ljubljanski Akademiji za likovno umetnost (1945\xe2\x80\x931947) in 1947 diplomirala pri Gojimiru Antonu Kosu in opravila specialko v Zagrebu (1947\xe2\x80\x931950) pri Djuri Tiljaku in Marinu Tartaglii. \xc5\xbdivela in ustvarjala je kot svobodna umetnica v Zagrebu, od 1960 v \xc5\xbdalcu, ob upokojitvi 1981 se je preselila v Ljubljano. V \xc5\xbdalcu je sodelovala pri organiziranju likovnega \xc5\xbeivljenja, med drugim je bila soustanoviteljica Savinovega razstavnega salona (1974, do 1978 ga tudi programsko vodila)._NEWLINE_Njen slikarski opus je zaradi zamudnega ustvarjalnega postopka majhen in obsega zlasti tiho\xc5\xbeitja in portrete. Na izku\xc5\xa1njah iz \xc5\xa1tudija v Zagrebu je razvila metodo postopnega klasi\xc4\x8dno izglajenega tonskega slikanja v enakomernih barvnih oljnih plasteh. Tonsko zamolkle ali barvno \xc5\xbeivahne in svetlobno kontrastne figuralne slike, posebno otrok, izstopajo z eteri\xc4\x8dno zasanjanostjo, zabrisanim notranjim nemirom in ekspresovnim psiholo\xc5\xa1kim izrazom. Prejela je ve\xc4\x8d nagrad.'